Ný útgáfa : Codex Regius of the Poetic Edda . Konungsbók eddukvæða - GKS 2365 4 to Ný útgáfa : Codex Regius of the Poetic Edda . Konungsbók eddukvæða - GKS 2365 4 to Konungsbók eddukvæða er elsta og merkasta safn eddukvæða sem varðveist hefur og frægust allra íslenskra bóka . Hún er talin skrifuð um 1270 . Í fyrra hluta bókarinnar eru kvæði um heiðin goð , en í síðara hlutanum kvæði um fornar germanskar hetjur . Mörg kvæðanna eru ekki varðveitt í neinum öðrum miðaldaheimildum . Um uppruna bókarinnar og feril að öðru leyti er ekkert vitað fyrr en Brynjólfur Sveinsson Skálholtsbiskup letraði á hana einkennisstafi sína og ártalið 1643 . Þá voru týnd úr henni 8 blöð . Konungsbók er án efa merkasta handrit í eigu Íslendinga . Í þessari bók er staftáknrétt ( diplómatísk ) útgáfa Konungsbókar en að auki fylgja þrjár ritgerðir : Vésteinn Ólason skrifar um sögu Konungsbókar ( „ The Codex Regius — A Book and Its History “ ) , Drífa Kristín Þrastardóttir skrifar grein um bókina sjálfa og gerð hennar ( „ The Making of the Codex Regius “ ) og Guðvarður Már Gunnlaugsson gerir grein fyrir rittáknum ( „ Palaeography “ ) . Útgáfan er reist á rafrænum gagnabanka með XML-merktum texta og lemmuðum orðstöðulykli með málfræðilegri greiningu hverrar orðmyndar . Þetta efni á allt að verða aðgengilegt fljótlega á þessu ári sem 3. bindi Editiones Arnamagnæanæ , Series Electronicæ , sem gefið verður út af Stofnunum Árna Magnússonar í Kaupmannahöfn og Reykjavík . Haraldur Bernharðsson vann að gagnabankanum og orðstöðulyklinum og ritstýrði þeim þætti . Ritstjórar bókarinnar eru Guðvarður Már Gunnlaugsson , Haraldur Bernharðsson og Vésteinn Ólason . Árnastofnun gefur hana út í samvinnu við Mál og menningu sem annast sölu og dreifingu .